মাঝ আকাশে ফাটল বিমানের কাঁচে! চাঞ্চল্য

ওয়েব ডেস্ক : ফের বিমান বিভ্রাট। এবার ঘটনাটি ঘটে গেল ইন্ডিগোর (Indigo) বিমানে। জানা গিয়েছে, বিমানটি অবতরণের আগে মাঝ আকাশেই ফাটল ধরে বিমানের কাঁচে। এর জেরে বড় দুর্ঘটনা ঘটার আশঙ্কা তৈরি হয়েছিল। কিন্তু, সেই ঘটনা ঘটেনি। নিরাপদেই বিমানটি পৌঁছেছে চেন্নাইয়ে (Chennai)।

জানা যাচ্ছে, শনিবার সকালে ইন্ডিগোর (Indigo) বিমানটি ৭৬ জন যাত্রী নিয়ে মাদুরাই থেকে রওনা দিয়েছিল চেন্নাইয়ের উদ্দেশে। কিন্তু অবতরণের আগেই বিমানের ককপিটের কাঁচে ফাটল তৈরি হয়। তা দেখতে পেয়েই সঙ্গে সঙ্গে ট্রাফিক কন্ট্রোলের সঙ্গে যোগাযোগ করা হয় পাইলটের তরফে।

আরও খবর : হানি ট্র্যাপের ফাঁদে সেনার তথ্য পাচার, জয়শলমীরে ধৃত পাক চর

সেই খবর ট্রাফিক কন্ট্রোল পেয়েই ইন্ডিগো (Indigo) বিমানটির জরুরি অবতরণের ব্যবস্থা করা হয়। তবে বিমানটি কোনও সমস্যা ছাড়াই অবতরণ করে। যাত্রীদেরকেও সেই বিমান থেকে নামিয়ে আনা হয়। তার পরেই বিমানটিকে পরীক্ষার জন্য নিয়ে যাওয়া হয়। জানা গিয়েছে, বিমানের কাঁচ বদলে ফেলা হচ্ছে। তবে, কী করে এমন ঘটনা ঘটে গেল, সে বিষয়ে এখনও কিছু জানা যায়নি।

এই ঘটনার পরেই বিমানটিকে আর ওড়ার অনুমতি দেওয়া হয়নি। ফলে মাদুরাইয়ের দিকে আর ফিরে যেতে পারেনি বিমানটি। আর এই ঘটনা নিয়ে ইন্ডিগোর তরফে কোনও ধরণের আনুষ্ঠানিক বিবৃতিও দেওয়া হয়নি।